b"\n_START_ARTICLE_\nPaolo Naldini\n_START_SECTION_\n\xc5\xbdivljenje in delo\n_START_PARAGRAPH_\nPaolo Naldini s polnim imenom Paolo Francesco Naldini je stopil v red avgu\xc5\xa1tinskih eremitov in bil leta 1655 v Padovi posve\xc4\x8den v duhovnika. Najprej je vodil noviciat svojega reda v Padovi, nato pa je bil imenovan za asistenta vrhovnega predstojnika reda v Rimu. Leta 1685 je bil imenovan in naslednje leto posve\xc4\x8den za koprskega \xc5\xa1kofa. \xc5\xa0kofovsko slu\xc5\xbebo je opravljal do smrti. V koprski \xc5\xa1kofiji se je seznanil s te\xc5\xbeavami glagolja\xc5\xa1kih duhovnikov, ki niso bili ve\xc5\xa1\xc4\x8di latin\xc5\xa1\xc4\x8dine. Ker so bili tudi verniki njegove \xc5\xa1kofije prete\xc5\xbeno slovani, je \xc5\xbee 1689 za\xc4\x8del priprave za ustanovitev glagolja\xc5\xa1kega semeni\xc5\xa1\xc4\x8da v Kopru, ki je nato delovalo od 1711 do 1728. Naldini je bil pomembna osebnost koprske \xc5\xa1kofije. Obnovil je \xc5\xa1kofijsko kapelo in uredil \xc5\xa1kofijski arhiv (1690), v \xc5\xa1kofijskem dvorcu je dal naslikati koprske \xc5\xa1kofe z njihovimi grbi (1692); sklical je \xc5\xa1kofijsko sinodo (1690).\n_START_SECTION_\nCerkveni krajepis\n_START_PARAGRAPH_\n\xc5\xa0kof Naldini je napisal monumentalno delo Corografia ecclesiatica o'sia descrittione della citt\xc3\xa0 e della dioscesi di Giustinopoli detto volgarmente Capo d'Istria, v prevodu Cerkveni krajepis ali opis mesta in \xc5\xa1kofije Justinopolis, ljudsko Koper (COBISS) , ki so ga natisnili v Benetkah leta 1700. Obse\xc5\xbena knjiga je dragocen in verodostojen vir podatkov o zgodovini Kopra, pa tudi drugih delov tedanje \xc5\xa1kofije.  Sestavni del krajepisa je tudi naldinijev zemljevid \xc5\xa1kofije Koper, na karti so prikazane meje \xc5\xa1kofije in vse tedanje \xc5\xbeupnije. Zemljevid velja za prvo karto neke \xc5\xa1kofije na Slovenskem. V \xc5\xa1kofijskem arhivu se je ohranil tudi originalni rokopis, ki ga je po vsej verjetnosti za tiskarno prepisal nek pisar ali uradnik v \xc5\xa1kofijski kuriji, na podlagi katerega so mo\xc5\xbene primerjave z natisnjeno knjigo, ki je sedaj tudi prevedena v slovenski jezik."